Arild Engh

Arild Engh (født 10. juni 1946 på Kapp i Østre Toten, død 18. april 2017) var en norsk trommeslager. Han var mest kjent som grunnlegger av Torry Enghs Orkester og mangeårig trommeslager i Ole Ivars.


== Karriere ==
Engh startet sin lange musikkarriere i 1960 med Østbys sekstett på Kapp. Besetningen besto av Arild Engh (trompet), Svein Sandvold (trommer), Terje Evang (kontrabass), Bjørn Johansen (tenorsaksofon), Per Anton Gaarder (altsaksofon) og Bjørn Skoglund (keyboard). På en konsert da Svein Sandvold var syk, steppet Engh inn som trommeslager. Siden var han å finne bak trommene i en rekke band.
Han spilte trommer i rockebandet Black and White på Toten. Black and White spilte en rekke konserter i regionen og spilte blant annet sammen med Inger Lise Rypdal da hun vant sin første talentkonkurranse på Gjøvik Gård før hennes store gjennombrudd på Club 7 i Oslo noen år senere. Besetningen i Black and White besto av Jens Braarvig (bass), Skjønsby (gitar), Ole Amble (gitar), og senere Geir Wentzel, etter at bandet endret seg til Black and White Blues Band.
På slutten av 1960-tallet ble Engh med i Gjøvik/Toten-gruppa Wentzel, ledet av Geir Wentzel med blant andre Trond Eliassen og Sveinung Hovensjø - og med Inger Lise Rypdal ved mikrofonen, hvilket ledet til hennes opptreden på Club 7 i 1968. Engh var også innom gruppa Una Corda på Gjøvik.
Arild Engh startet Toten-bandet Torry Enghs orkester året etter, i 1969 sammen med Trond Eliassen. Orkesterets gjennombruddslåt ble debutsingelen «Hippie Hege» i 1970. Denne sangen ble populær og deretter lansert i Sverige, Tyskland, England og Spania. I 1971 mottok Torry Enghs sølvplate for Hippie Hege.
Originalbesetningen i Torry Enghs var Arild Engh (trommer), Nils Østby (bass), Kjell Arne Olsen (trompet), Trond Eliassen (saks, trombone) og Jan Egil Båkind (trompet).
På midten av 1970-tallet flyttet han til Oslo og begynte i dansebandet Midway.
Han var fra 1979 til sin død i 2017 fast trommeslager i Ole Ivars etter at han på slutten av 1970-tallet begynte som vikar i bandet. Han bodde på Gjøvik, og hadde tre voksne barn.


== Diskografi ==


=== Torry Enghs ===
AlbumHippie Hege, en jomfru i nød (1970)
Portrett (1972)
Melodier til deg (2017)SinglerHippie Hege/Fine Trine (1969)
Jomfru i nød/Olsen-tragedien (1970)
De er sol i dine øyne/Roulette (1970)
Karina/Hele livet (1970)
Karoline Kjøs/Venter (1971)
Kan de da?/Sommermorgen (1971)
Under sol, över hav/Jag vill inte byta med någon (1971)


=== Ole Ivars ===


=== Wentzel ===
Get Closer (1967)


=== Deltar på ===
Nor-artist: Slagerparaden (1970)
Kniplia Pukkverk: Fest i Kniplia (1977)
Inger Lise Rypdal: Hits gjennom 13 år (1981)
Lasse Johansen: Tatergutten (1981)
Viggo Sandvik: Tordivelen og flua/Slipsteinsvæilsen (1983)
Viggo Sandvik: Æille har et syskenbån på Gjøvik (1983)
Norsk Lyd & Bilde: Bære en ser Mjøsa – Gjøvikplaten Vol. 1 (1986)
Gluntan: Gluntan's Musikk-Café (1992)
Geir Wentzel Band: 97& Soul (1997)
Bob Marley-hyllest: Inn fra kulda: Bob Marley på norsk (2001)
NRK/Universal Music: Norsk Rocks Historie Vol. 4: Rhytm'n blues & psykedelia 1966-1969 (2004)
Inger Lise Rypdal: I mitt liv – Inger Lises 40 beste (2005)
Big Box: Norske danseband Vol. 2 (2005)
Tylden & co: På dansefot 5 (2007)
Melodi Grand Prix 2008: Melodi Grand Prix 2008 (2008)
Universal: Landeplage (2008)
Kjell Kristoffersen: Sjette september (2008)
Musikk i Hedmark: Musikk i Hedmark (2009)
Ørnulf Holthe: Mellom himmel og jord (2011)


== Eksterne lenker ==
(en) Arild Engh på Internet Movie Database 
(en) Arild Engh på Discogs